**Программаличи баянти.**

5-11 ибти классунас хасбарибси даргала литературала программа литература гьалабяхI башни ва гIямрулизир кадиркути дарсдешуни хIисаблизи касили, чеункъбарили балкьаахъурси саби . Илис хьулчили касибси саби 1994 ибил дуслизиб дурабухъунси программа.

 Литературала дурсрачиб дурхIнас багьуди кайсахънила ва бяркъ бедлугнила масъултани хасси мер бурцули саби, литературали кумекбиру дурхIнази гIямрулизиб лайикьси мер бурцахънилизиб, писательла гъайла устадешличи диги алкIахънилизиб. Руркъути произведениебачибли дурхIназир адамтачи, мицIирагличи, тIабигIятличи, бузериличи ва бузерила адамтачи диги адилкьни

учительла дегIлара мягIничебти баркьудлумазибад ца саби.

 5-11 ибти классунала даргала литературала программализи кадурхули сари гьарил классла дурхIнала гIямруличи лайикьти, илдани мягIна аргъести халкьла мухIлила пагьмула даргала ва Дагъиста писательтала произведениеби. Илдала кумекличил дурхIни тянишбирар адамтала гьар-урла ва ишхIелла гIямруличил, бурсибирар гIяхIси гIебисес, илизибад гIибрат кайсес. Нушала гIямруличи балхIебикибсиличи, хIярамсиличи, адамла хIял-тIабигIятличи лайикьли ахIенсиличи дурхIназиб гьими алкIахъу.

 ДурхIнас бяркъ бедлугнила ва багьуди кайсахънила мурадуни пикрилизи касили, чедирти классуназиб литература руркъни кIел бутIаличи бутIибси саби :

1. 5-11 классуни. Литература бучIни .
2. 8-11 классуни. Литературала историяла курс .

5-7 классуназир руркъути произведениеби чула мягIна , тематика ва жураби хIясибли декIардарибти сари. Дусмала гьаб-гIергъидешла кьяйдуртира хIисабдарибти сари. БехIбихьудла классуназир касибти багьудлумачи хъарихъули, ишди классунази литератураличи диги имцIадикIахъу, дурхIни къалабали ва саркъахъили бучIнила устадеш гьаладяхI арку, произведениела камси анализ бирахъес, илис лайикьси кьимат бедлугахъес бурсибиру .

 8-11 классуназир диалли произ-би гьаладихьибти сари литературала историяла тIалабуни хьулчили дуцили . Ишар машгьурти писательтала имцIали мягIничертигъунти, халатигъунти произведениеби дучIахъути сари.

 Чедирти классунала дурхIнас литературала дурсри кадирхьнила мягIничерти тIалабуназибад ца саби литературала произведениебас ,чузиб ирзуси масъала хIясибли , заманаличи балбикахъили, лайикьси кьимат бедлугес , илдала тема ва бекI мягIна белгидирес бални .

 Программали чебаахъни хIясибли, чедирти классуназиб руркъуси материал удирти классуназирб белчIунсиличил уржили бархбасунси саби, амма ил тикрарбикIуси ахIен . Чумал класслизир цабехI автортала произведениеби руркъули дирар, амма илди декIарти сари.

 Халкьла мухIлила пагьмула произведениеби руркънила кьяйда ишгъуна саби: 5 класслизир – хабурти, буралаби, багьираби; 6класслизир – эпосла далуйти; 7 класслизир – лирикала далуйти. 10 класслизиб халкьла мухIлила пагьмуличила дурхIнани тIинтIси багьуди кайсу.

 Литературала произведениеби руркъниличил дарх дурхIнази литературала теорияла шайчирти гьалар-гьаларти багьудлумира кайсахъути сари. ДурхIнала къалабали , саркъахъили, иргъули бучIнила устадеш гьаладяхI аркути сари. Произведениела анализ бирахъес , илис лайикьси кьимат бедлугахъес бучIанти бурсибирути саби.

 Литературала дурсрачиб учительлис чараагарли гIягIнибиркур руркъуси произведениела чебкад илис кьимат лугуси хIянчи дурабуркIес . ИмцIаливан пикри бяхIчиаэс чебиркур дурхIнала гIямруличил уржили дархдасунти анцIбукьуначи. ДурхIнала бучIнила устадеш ва саркъибдеш ункъдикIахънила суал учительла гьар бархIила хIерудилиуб биэс гIягIниси саби. Кьимат кабалтухIелира , ил секIал хIисаблизи касес гIягIнибиркур.

 Чедирти классунала дурхIнас литературала дурсри кадирхьнила мягIничерти тIалабуназибад ца саби литературала произведениебас , чузиб ирзуси масъала хIясибли, заманаличи балбикахъили , лайикьси кьимат бедлугни , тема ва бекI мягIна белгидирес бални .

 Халкьла мухIлила пагьмула произведениеби дучIахъни декIар-декIарти кьяйдурти лерти сари. Масала, халкьла хабурти дучIахъухIели, илдала бухIнабуцличила учительли саркъахъили хабар буру, далуйти дучIахъухIели биалли, назмурти дучIахънила кьяйдурти дузахъути сари .

 Лирикала биштIаси назму, сунела мягIна ва художестволаси хасдеш аргънилис кумеклидиахъес суалтира кадатурли, класслизиб арагIебли белчIи, кьиматла бируси саби .

 Басня бучIухIели, гьалахили авторла пикри хIебирули, сунела художествола хасдеш хIясибли, саби дурхIнази илала белгити образуни пикридарахъес ва илала гIергъи чула пикри бурахъес , бекI мягIна гьаргбарахъес батни гIяхIси саби .

 Эпосла назмула анализ барес вирар, дурхIнази илала бухIнабуц ва мягIна иргъни гьамадбиахъес багьандан , учительли кънтI-къантIси ихтилат дураберкIнила гьуйчил.

 Лирикала ва эпосла далуйти, назмурти яра диштIати поэмаби, цадехIлизирад цадехI декIарти диъни багьандан, илди дучIнила тяхIярра декIар-декIарси бируси саби .

 Драмала произведениеби класслизир дучIухIели , бутIакьянчибала хасият-тIабигIятличи ва илдала баркьудлумачи пикри бяхIчиаэс, илдала гъайла хасдешуни хIясибдирес чебиркур.

 Даргала литературала программали тIалаббирули саби произведениеби дучIниличил дарх белкIла ва мухIлила хIянчурби дурадуркIнира, гьар класслис илдала кьадарра белгибарибси саби.

 Руркъуси темалис чедаахъибти сягIятуни имцIали яра камли диалли, учительла пикри хIясибли , илди дарсдарес вирар.

 5-11 ибти классуназиб программала бекIлибиубси бутIа даргала литератураличила саби . Дагъиста миллатунала литературара лерилра классуназиб гибси саби .Илала кьадар ишгъуна саби : 5-9 ибти классуназиб – авал бутIала ца бутIа, 10-11 ибти классуназиб-авал бутIала хIябал бутIа.

 Программали гьарил темалис гIергъи чула чузи делчIахъес маслигIятдирути произведениебира чедаахъили сари.

 5-11 ибти классуназир классла дурар делчIахъес маслигIятдарибти произведениебира лер. Илдани дурхIнала багьудлуми мурхьдикIахъу ва имцIадирахъу. Учительли библиотекала имканти ва сунела пикри хIисаблизи касили, программали чедаахъибти произведениеби имцIа-камдарес вирар. Илдигъунти дурсрачир дарган мезличил дурадулхъути журналти ва газетаби хIердирути сари.

 Учительлис кумекли диахъес программали чебаъла ваяхI ва ТСО-личи белчIудила гIягIниахълуми, гIилмула ва методикала литература, бучIантала литературала шайчирти багьудлуми ва бурсидешуни кьиматладирнила нормаби чедаахъили сари.

 **ПРОГРАММА. 11 кл.**

**(34 сягIят )**

Лерилра произведениеби делчIнилис – 28 сягIят.

Гъай гьаладяхI ардукнилис – 4 сягIят.

Классла дурар делчIунтачила ихтилатуни дурадеркIнилис – 2 сягIят.

**УркIиличир дяркъес:**

С. ГIябдуллаев. «Фронтовикла далай» (бутIа).

С. Рабаданов. «Умут» (бутIа).

Р. Рашидов. «Миъ» (бутIа).

Г.-Б. БяхIяндов. «Дубурлан»

Р. ХIямзатов. «Дубурлан рурси» (бутIа).

Ф. ГIялиева. «ВецIну гехIраэсти хIеб» (бутIа).

**11-ибил класслизир белкIла ва мухIлила хIянчурбала бекIлидиубти жураби.**

 Художественный, гIилмула публицистикала текст къалабали, саркъахъили ва ахъли бучIес бални .

 Эпосла произведение яра илала бутIни гъайличил яра белкIличил тIинтIли, къантIли яра чердикIибти мерани хIясибли чердурес бални .

 Руркъути произведениеби хIясибли гъайла ва белкIла сочинение-ихтилат бирни (суайс тIинтIси жаваб ва литературала геройли кьимат бедлугни ).

 МухIлила гъайли сипатбирни. Художественное произведениела инсценировка бирни .

 Эпосла произведениела яра илала бутIала план бирни.

 Гъайличил яра белкIличил буруси сунела пикрила план бирни .

 Сунела сунени белчIунси литературала произведениелис , суратунала искусствола произведениелис , чебаибси кинофильмлис яра телепередачалис , илдазирти анцIбукьуначи сунела пикрира аргъахъили , гъайличил ва белкIличил кьимат бедлугни .

 **Предметуни-ургарти бархбасуни .**

Публицстикала тяхIярли лукIни. Сочинение-ихтилат . Адамла куц-кабиз сипатдирни . Бузерила кьяйдурти ва адамла куц-кабиз суратдарили , тIинтIли , къантIли ва чердикIибти мерани хIясибли хабарла журала текстани дурес бални.

**11 классла дурхIнала багьудлумачи ва бурсидешуначи бекIлидиубти тIалабуни .**

 **БучIантани дагьес чебиркур**:

 -руркъути произведениебала , автортала уми ва мягIна ;

 -эпосла произведениебала сюжетуни , геройти, баркьудлуми ва илдала бархбас;

 -бяркъурси произведениела каргьнила хасдешуни;

 -масхарала , сатирала , метафорала , хьулчилидиубти лишанти ;

 -программали уркIиличир дяркъяхъес маслигIятдарибти текстуни .

 -художественный образличилла, темаличила, сюжетличила, композициячила, рифмаличила багьудлуми;

 -драмала, лирикала ва эпосла произведениябачи хасти лишанти;

 -программали уркIиличир дяркъяхъес маслигIятдарибти текстани.

**БучIанти бурсибиэс чебиркур :**

 - писательли художественоное произведениелизир гибти суратуни чула пикрилизир алкIахъес ва иргъахъес ;

 - произведениела геройтас кьимат бедес кумеклати мерани белгидирес ;

 - дяркъурти сюжетла шалуби (экспозиция, завязка, кульминация ва развязка), идейно-художественный кьадри белгидирес;

 - произведениелизир гъайли сипабирнила кьяйдуртала (ил лугIилизиб метафора ) идейно — художественый даража белгибирес ;

 - учительла суал хIясибли произведениела геройлис кьимат бедлугес ;

 - геройличила авторла пикри багьес багьандан руркъуси произведениела кIел герой цугбурцес ;

 - произведениеби жураби хIясибли декIардирес балес ;

 - художественный, гIилмула ва публицистикала текстани дархьни, къалабали ва ахъли дучIес;

 - эпосла, лирикала, драмала ва лиро-эпический произведенияби декIардирес;

 - литературала произведенияби саркъахъили дучIес;

 - эпосла произведениела яра илала бутIнала мягIна гъайли яра белкIли (изложение) тIинтIли яра чердикIибти бутIни хIясибли чеббурес;

 - руркъуси произведение хIясибли гъайла ва белкIла сочинение ихтилат цалабирхъес; суайс тIинтIси жаваб лугес, ца яра чумал геройлис кьимат бедлугес, илди сипатбирес;

- эпосла произведениела яра илала бутIала план бирес;

- сунела сунени белчIунси произведениелис кьимат бедлугес.